*Na podlagi določb Zakona o vrtcih , Pravilnika o normativih in kadrovskih pogojih za opravljanje dejavnosti predšolske vzgoje , Zakona o varnosti cestnega prometa, Pravilnika o organizaciji, materialu in opremi za prvo pomoč na delovnem mestu , je ravnateljica OŠ Mokronog Zvonimira Kostrevc sprejela naslednji*

***PRAVILNIK***

***O VARNOSTI OTROK V VRTCIH***

1. ***SPLOŠNE DOLOČBE***

***1. člen***

*Ravnateljica OŠ Mokronog Zvonimira Kostrevc (v nadaljnjem besedilu: vrtec) s tem pravilnikom določa postopke, ukrepe in načine ravnanj ter aktivnosti, s katerimi se zagotavlja varnost otrok, varnost njihovega zdravja in življenja ter njihovo počutje v času bivanja v vrtcu.*

*Uporabljeni izrazi, zapisani ženki ali moški spolni slovnični obliki, so uporabljeni kot nevtralni za moške in ženske.*

***2. člen***

*Ta pravilnik določa:*

*• delavce vrtca, ki so zadolženi za varnost otrok,*

*• ukrepe pri sprejemu otrok v vrtec,*

*• ukrepe pri dnevnem prihajanju otrok v vrtec in odhajanju iz vrtca,*

*• ukrepe za varnost otrok v prostorih vrtca,*

*• ukrepe za varnost otrok na igrišču,*

*• ukrepe za varnost otrok izven vrtca,*

*• higiensko - zdravstvene ukrepe,*

*• dajanje zdravil otrokom v vrtcu,*

*• postopke in načine ravnanja v primeru poškodbe, ali bolezenskih znakov pri otroku v času bivanja*

*otroka v vrtcu,*

*• dolžnosti staršev oz. skrbnikov (v nadaljevanju starši) pri zagotavljanju varnosti otrok.*

***3. člen***

*Vsi delavci vrtca so dolžni upoštevati določila tega pravilnika. Delavec vrtca, ki krši določbe tega pravilnika ne glede na to ali je do posledic prišlo ali je obstajala možnost nastanka posledic , stori hujšo kršitev delovne obveznosti.*

***4. člen***

*Vzgojiteljice, pomočnice vzgojiteljev in drugi vzgojni in strokovni delavci morajo biti pred sklenitvijo delovnega razmerja v vrtcu seznanjeni z določili Pravilnika o varnosti otrok. Ob nastopu dela morajo spoznati mesta oziroma območja, ki so še posebno nevarna za otroke.*

***5. člen***

*Ravnatelj je dolžan delavce seznaniti s spremembami v okolju in na mestih, kamor se vodi otroke na sprehod oziroma, kjer se izvajajo druge aktivnosti z otroki, če se izvedejo take spremembe, ki bi lahko ogrožale varnost otrok.*

1. ***DELAVCI VRTCA, ZADOLŽENI ZA VARNOST OTROK***

***6. člen***

*Vsak delavec vrtca je dolžan in osebno odgovoren za varnost otrok v vrtcu. Pri opravljanju svojega dela je delavec dolžan opravljati svoje naloge in ravnati pri stiku z otroki tako, da je izključena nevarnost za otrokovo zdravje in življenje.*

***7. člen***

*Vzgojitelji, pomočniki vzgojiteljev in drugi vzgojni in strokovni delavci so odgovorni za varnost otrok ves čas bivanja v vrtcu, njihova dolžnost je nenehno bdeti nad otroki in zagotavljati, da otroci niso brez nadzora.*

***8. člen***

*Delavci , zadolženi za pripravo hrane, za vzdrževanje objektov in igrišč ter za pranje in vzdrževanje perila oz. druga opravila, so pri svojem delu dolžni skrbeti, da z delom, s svojimi delovnimi napravami in pripravami ter izdelki, ne ogrožajo varnosti otrok.*

***9. člen***

*Delavec vrtca ne more zavrniti izvršitve nujne naloge, ne glede na sistemizacijo in opis delovnega mesta, ki mu je naložena, z namenom preprečiti ogroženost otrok.*

***10. člen***

*Vzgojitelj je dolžan na prvem roditeljskem sestanku seznaniti starše z vsebino Pravilnika o varnosti otrok.*

***lll. UKREPI PRI SPREJEMU OTROK V VRTEC***

***11. člen***

*Vsi otroci morajo biti pred vstopom v vrtec pregledani pri zdravniku - pediatru. Potrdilo zdravnika-pediatra o zdravstvenem stanju otroka starši, posvojitelji, skrbniki, rejniki (v nadaljevanju starši), oddajo vzgojiteljici ali pomočnici vzgojiteljice ob vključitvi otroka v vrtec.*

*Če otrok prestopa iz drugega vrtca, prinesejo starši zdravniško potrdilo, ki je bilo izdano za vstop v vrtec, obvezno pa tudi pisno informacijo o morebitnih novih posebnostih. Vsak otrok mora biti za vstop v vrtcu cepljen po programu.*

***12. člen***

*Starši morajo pred vstopom v vrtec, ravnatelja ali/in vzgojitelja seznaniti o njegovih pomembnih posebnostih, tudi zdravstvenem statusu, če le-to ni razvidno iz zdravstvenega potrdila. Opozoriti morajo tudi na določena otrokova nagnjenja, zlasti na tista, ki lahko ogrožajo njegovo varnost ali varnost drugih otrok.*

***13. člen***

*Starši morajo oddati vzgojitelju številko telefona in druge nujne podatke v zvezi z dosegljivostjo v času otrokovega bivanja v vrtcu in dosledno sporočati spremembe podatkov, ki se nanašajo na otroka in njegov status ter na posredovane podatke o starših. Podatki se uporabljajo za obveščanje o nepredvidenih dogodkih v zvezi z otrokom, o dejstvih, za katera je nujno takojšnje sporočilo. Podatki se hranijo v omarici večnamenskega prostora vrtca v posebni mapi.*

***14. člen***

*V primeru, da vzgojiteljica ugotovi, da je otrok zanemarjen dalj časa , da je njegovo stanje takšno, da lahko ogrozi zdravje drugih otrok, mora na to opozoriti starše. Če se stanje na izboljša, vrtec o tem obvesti pristojni center za socialno delo.*

***15. člen***

*Če delavec vrtca ugotovi na otroku znake nasilja oziroma mučenja, obvesti o tem ravnatelja, ki o tem obvesti pristojni center za socialno delo.*

***IV. UKREPI PRI DNEVNEM PRIHAJANJU IN ODHAJANJU OTROK***

***16. člen***

*Strokovni delavci vrtca, ki dnevno sprejemajo in oddajajo otroke, morajo otroka osebno sprejeti in ga pri odhodu prepustiti v oskrbo le staršem, drugim osebam pa le, če imajo pisno pooblastilo staršev.*

*Delavec vrtca, ki sprejema oz. odda otroke mora poskrbeti, da so vrata vrtca zaprta oz. zaklenjena.*

***17. člen***

*Otroci ki obiskujejo vrtec, morajo na poti do vrtca in iz vrtca imeti spremstvo polnoletne osebe. Spremljevalci so lahko tudi otroci, starejši od 10 let in mladoletni, če to dovolijo starši otroka s pisno izjavo. V vseh teh primerih so starši v celoti odgovorni za varnost otroka na poti v vrtec in na poti domov.*

***18. člen***

*Delavec vrtca, ki sprejema otroke, mora ob sprejemu otrokom odvzeti vse predmete oziroma stvari, ki bi lahko ogrozile varnost in zdravje otroka samega ali varnost in zdravje drugih otrok. Starše teh otrok mora opozoriti na posledice nošenja in uporabe spornih predmetov ter na prepoved prinašanje le-teh v vrtec.*

*Odvzete predmete iz prejšnjega odstavka mora delavec vrtca shraniti in jih izroči staršem po podpisu potrdila o vrnitvi in opozorilu o prepovedi prinašanja spornih predmetov v vrtec.*

***19. člen***

*Če se ob prihodu otroka v vrtec ugotovijo znaki obolenja in druge posebnosti (vročina, izpuščaji, vnetje oči, bruhanje, driska, hujši kašelj ipd.), je vzgojitelj oz. pomočnik vzgojitelja dolžan otroka odkloniti. Če se opisani znaki obolenja ugotovijo v času bivanja v vrtcu, je vzgojitelj dolžan o tem obvestiti starše.*

*V primeru zaznanih znakov morebitnega nalezljivega obolenja je dolžan vzgojitelj otoka, če je to mogoče, izolirati do prihoda staršev.*

***V. UKREPI ZA VARNOST OTROK V PROSTORIH VRTCA***

***20. člen***

*Za varnost otrok v igralnici in znotraj drugih prostorov vrtca sta odgovorna vzgojitelj in pomočnik vzgojitelja ter drugi občasni sodelavci. Puščanje otrok samih, brez nadzora, pomeni hujšo kršitev delovne obveznosti.*

***21. člen***

*Pri delu oziroma bivanju otrok v igralnici je potrebno organizirati delo tako, da se zagotovi varnost otrok in sicer predvsem tako:*

*• da je oprema v prostorih vrtca ustrezna,*

*• da otroci uporabljajo opremo varno ,*

*• da se otrokom preprečuje nevarna ravnanja ali gibanja v igralnici,*

*• da se otrokom prepreči nevarna medsebojna fizična obračunavanja, nasilna ravnanja ipd., kar lahko ogroža otrokovo varnost,*

*• da se delo z nevarnim orodjem ali delovnimi pripomočki organizira tako, da ima vzgojitelj ali pomočnik vzgojitelja stalen pregled nad ravnanjem otrok,*

*• da se pouči otroke o uporabi in ravnanju z orodjem in delovnimi pripomočki, ki so nevarni,*

*• da je zagotovljen pregled nad otrokom ki zapusti prostor in da mu je zagotovljena pomoč, ki jo potrebuje,*

*• da otroci ne uporabljajo opreme, ki lahko ogroža njihovo varnost (odpiranje oken, električna pomagala, ipd.),*

*• da se otrokom prepreči uživanje ali kako drugače nepravilna uporaba materialov, namenjenih za vzgojno delo (igrače, lepila, plastelin, barvice, ipd.) in ostala sredstva, ki so namenjena čiščenju, vzdrževanju higiene (čistila, razkužila, druge kemikalije ipd.),*

*• da se zagotovi, da v bivalnih prostorih ni prepiha,*

*• da so prostori ustrezno zračeni,*

*• da se zagotovijo varna tla (suha, čista ipd.).*

***22. člen***

*Pri hranjenju otrok je potrebno paziti na varnost otrok pri uporabi jedilnega pribora, temperaturi hrane, ustrezni pripravi in delitvi hrane (koščičasto sadje, ribe s kostmi ipd.). Neposredno pred spanjem je vzgojitelj oziroma pomočnik vzgojitelja dolžan preveriti, ali so usta otrok prazna.*

*Otroci morajo imeti stalno na razpolago dovolj tekočine za pitje.*

***23. člen***

*Med počitkom mora biti zagotovljen mir, otroci pa morajo biti slečeni (vrhnja oblačila) in pokriti primerno sobni temperaturi. Otroci počivajo oz. spijo v skladu s svojimi potrebami. Vzgojitelj ali pomočnik vzgojitelja je dolžan biti prisoten pri otrocih ves čas spanja oziroma počitka.*

*Po končanem spanju oziroma počitku je treba nemudoma pospraviti ležalnike ter preprečiti skakanje ali hojo po ležalnikih.*

***24. člen***

*Pripravljanje prostorov (igralnic) za čiščenje (zlaganje stolov na mize, police) je dopustno po odhodu zadnjega otroka.*

***VI. UKREPI ZA VARNOST OTROK NA IGRIŠČU VRTCA***

***25. člen***

*Pri organiziranju aktivnosti z otroki na prostem, je vzgojitelj oziroma pomočnik vzgojitelja predvsem pozoren:*

*• da mora hišnik-vzdrževalec, v njegovi odsotnosti pa vzgojitelj ali pomočnik vzgojitelja, vsakodnevno pregledati stanje urejenosti na igrišču. Preden dovoli otrokom uporabo igrišča morajo biti odpravljene vse pomanjkljivosti in potencialne nevarnosti za varnost otrok,*

*• odstrani predmete, ki bi lahko ogrozili varnost otrok (steklovina, injekcijske igle…),*

*• da prične z izvajanjem zunanjih aktivnosti šele tedaj, ko dejansko obvlada otroke svojega oddelka,*

*• da seznani otroke z okoljem in mesti, kjer se bodo izvajale aktivnosti še pred izhodom otrok,*

*• da opozori otroke na nevarnosti pri izvajanju aktivnosti na prostem,*

*• da se pri izvajanju aktivnosti na prostem izogiba okolju in mestom, kjer obstaja nevarnost za otroke,*

*• da ima stalen pregled nad otroki, nad številom otrok in njihovim gibanjem,*

*• da prepreči ravnanje otrok ali njihovo početje, ki ogroža lastno zdravje in življenje otroka ali drugih otrok v skupini,*

*• da v primeru, ko otrok zboli ali se ponesreči, ravna v skladu z določbami tega pravilnika,*

*• da ima otrok, ki se vozi s kolesom ali rolerji, na glavi zaščitno čelado,*

*• da se zagotovi, da niso otroci izpostavljeni temperaturnim razmeram, ki bi lahko neugodno vplivale na njihovo zdravje (pokrivala kot zaščita pred soncem, senčila). V poletni vročini otroci med 10. in 15. uro ne smejo na sonce,*

* *da pred odhodom in po vrnitvi v prostore vrtca preveri število otrok in ustrezno zavarovanje vrat.*

***VII. UKREPI ZA VARNOST OTROK ZUNAJ VRTCA***

***26. člen***

*Kadar je v vrtcu organizirana dejavnost izven zgradbe in igrišča vrtca, mora imeti vsak oddelek vrtca zaradi večje varnosti, poleg vzgojitelja vsaj še enega polnoletnega spremljevalca.*

***27. člen***

*Obisk prireditev in izleti izven kraja enot vrtca, so možni samo za drugo starostno skupino in v prisotnosti zadostnega števila spremljevalcev.*

*Če je v vrtcu organizirana dejavnost izven zgradbe in igrišča vrtca, mora imeti vsak oddelek vrtca oziroma skupina vzgojno-varstvene družine zaradi večje varnosti poleg vzgojitelja vsaj še enega polnoletnega spremljevalca. Če je dejavnost vezana na prevoz, morata oddelek otrok poleg vzgojitelja spremljati še najmanj dva polnoletna spremljevalca.*

*Pri učenju plavanja, smučanja, drsanja in drugih podobnih dejavnostih izven vrtca je lahko v skupini največ 8 otrok. Eden od spremljevalcev mora biti vzgojitelj vrtca, iz katerega so otroci. Ta mora biti ves čas prisoten pri izvajanju aktivnosti z otroki.*

*Pri učenju plavanja otrok s posebnimi potrebami je na eno odraslo osebo v skupini od 2 do 8 otrok. O številu otrok v skupini odloča strokovna skupina vrtca, imenovana v skladu z zakonom o usmerjanju otrok s posebnimi potrebami.*

***28. člen***

*Vrtec organizira prevoze otrok na prireditve izven kraja enote vrtca samo za drugo starostno obdobje, po predhodni prijavi in zadostnem številu spremljevalcev.*

***VIII. HIGIENSKO ZDRAVSTVENI UKREPI***

***29. člen***

*Delavci vrtca so dolžni skrbeti za higieno opreme ter prostorov v katerih so otroci in predmetov, s katerimi prihajajo otroci v stik.*

***30. člen***

*Pri izvajanju zdravstveno-higienskih ukrepov so delavci vrtca, predvsem vzgojitelji in pomočniki vzgojiteljev, dolžni:*

*• da preprečujejo otrokom vstop v prostore vrtca, ki niso namenjeni bivanju otrok oziroma njihovi uporabi,*

*• da upoštevajo določila Smernic HACCP sistema za vrtce in šole,*

*• da onemogočajo otrokom dostop do nevarnih stvari (čistila, razkužila, zdravila in pdb.),*

*• da preprečujejo staršem otrok oziroma osebam vstop v igralnice in druge prostore vrtca, ki niso zanje namenjeni*

*• da skrbijo za higieno otrok, njihovih oblačil in da o potrebni higieni otrok opozarjajo starše,*

*• da v dnevnik z imenikom otrok redno beležijo vzroke odsotnosti trok zaradi bolezni in to sporočajo vodji vrtca,*

*• da v primeru infekcijskih obolenj in v primeru pojava nalezljivih bolezni o tem takoj obvestijo vodjo vrtca in dosledno upoštevajo navodila za zaščito pred boleznimi in preprečevanjem širjenja bolezni,*

*• da dosledno upoštevajo navodila* V *zvezi z dajanjem zdravil v vrtcu,*

*• da dosledno upoštevajo Zakon o omejevanju uporabe tobačnih izdelkov ,*

*• da dosledno upoštevajo Zakon o omejevanju uporabe alkohola ,*

*• da navajajo otroke na aktivno sodelovanje pri skrbi za okolje (ločevanje odpadkov).*

***IX. POSTOPKI IN NAČIN RAVNANJA V PRIMERU OBOLENJA IN NESREČE OTROKA***

***31 člen***

*V primeru nenadnega obolenja otroka mora vzgojitelj oziroma drug delavec vrtca, ki prvi ugotovi tako obolenje, o tem takoj obvestiti starše. Le-ti ga morajo čim prej odpeljati v domačo nego oziroma k zdravniku.*

***32. člen***

*Če staršem zaradi nedosegljivosti ni mogoče posredovati sporočila, otrok pa nujno potrebuje zdravniško pomoč, vzgojiteljica ali drug pooblaščeni delavec vrtca pokliče vozilo prve pomoči. Zdravniški poseg v otrokovo telo smejo odobriti starši. Nujnost posega določi zdravnik.*

***33. člen***

*V primeru suma možnosti izbruha nalezljive bolezni v vrtcu, ravnatelj obvesti Zavod za zdravstveno*

*varstvo. Po njihovem navodilu obvesti starše in delavce vrtca, o pojavu bolezni, tipičnih znakih bolezni in ukrepih, praviloma preko oglasne deske, lahko pa tudi na drug primeren način.*

***34 člen***

*Če gre za epidemijo, mora vrtec dosledno izpolnjevati navodila epidemiološke službe.*

***35. člen***

*V primeru nesreče otroka je vzgojitelj ali drug delavec vrtca, usposobljen za nudenje prve pomoči, dolžan nuditi otroku prvo pomoč in takoj priskrbeti zdravniško pomoč.*

*V primeru nudenja prve pomoči ponesrečenemu otroku, je treba zavarovati kraj nesreče in storiti vse, da ne pride do hujše poškodbe.*

***36. člen***

*V primeru ugriza klopa, vzgojitelj ali drug delavec vrtca najprej obvesti starše. Po pogovoru s starši lahko strokovni delavec vrtca klopa odstrani s pinceto, ki je temu namenjena. Po odstranitvi klopa, mesto ugriza umije z vodo in milom.*

***37. člen***

*O nesreči mora vzgojitelj ali pomočnik vzgojitelja takoj obvestiti starše, in ravnatelja vrtca.*

*Delavec vrtca je dolžan seznaniti starše o vsaki nezgodi, ki se je pripetila otroku in starše opomniti, naj opazujejo, ali se bodo pri otroku pojavile spremembe, ki bi pogojevale obisk pri zdravniku (bruhanje, krči…).*

***38. člen***

*O nesreči otroka mora delavec, ki odgovarja za otroka izpolniti predpisan obrazec katerega odda vodji vrtca, ki o tem obvesti ravnatelja.*

***39. člen***

*V primeru, da je otrok v času bivanja v vrtcu pogrešan oziroma se otrok izgubi, je potrebno nemudoma organizirati iskanje otroka, hkrati pa obvestiti ravnatelja. Če se otroka v najkrajšem času ne najde, je potrebno obvestiti starše in policijo.*

***X. DAJANJE ZDRAVIL OTROKOM V VRTCU***

***40. člen***

*Vzgojitelji ali drugi delavci vrtca praviloma ne dajejo zdravil otrokom.*

*Izjemoma je dopustno dati otroku zdravilo, če to predpiše zdravnik, vendar po poprejšnji pisni privolitvi staršev oz. skrbnikov.*

*Ob dolgotrajnem dajanju zdravil ali dajanju zdravil ob nujnem stanju zaradi že znane bolezni ali*

*poslabšanja kronične bolezni, je potrebna predhodna pisno privolitev staršev oz. skrbnikov s soglasjem zdravnika*.

*Otroku je dovoljeno dati zdravila, ki jih predpiše zdravnik ali jih prinesejo starši zaradi zagotovitve rednega jemanja zdravil, če to določi zdravnik in se časovno ne da drugače urediti ter je odločilnega pomena za otrokovo zdravje.*

***41. člen***

*Če otrok lahko obiskuje vrtec, a še vedno prejema zdravila, starši po pravilu prilagodijo urnik dajanja zdravil svojemu otroku tako, da se izognejo času, ko je otrok v vrtcu.*

***42. člen***

*Starši v soglasju z otrokovim izbranim zdravnikom pisno pooblastijo vrtec za dajanje zdravil in pri*

*dolgotrajnem dajanju zdravil. Vsakih 12 mesecev je potrebno pooblastilo obnoviti.*

***43 člen***

*Vrtec pooblasti eno ali več strokovnih delavcev, ki bodo dajale zdravilo konkretnemu otroku in ki so zato usposobljene in seznanjene tudi z mogočimi spremljajočimi učinki zdravila ter ukrepanjem.*

***44. člen***

*O morebitni napaki ali zapletu je potrebno takoj obvesti starše in zdravnika.*

***45. člen***

*Zdravilo mora biti za čas pooblastila skladno z navodili proizvajalca, ločeno od drugih izdelkov in zunaj dosega otrok.*

***XI. DOLŽNOSTI STARŠEV***

***46. člen***

*Starši otrok so dolžni spoštovati določila Pravilnika o varnosti otrok in navodila vzgojiteljev, ki se nanašajo na varnost otrok v vrtcu.*

***47. člen***

*Starši so dolžni voditi v vrtec zdravega otroka in brez stvari in predmetov, ki bi ogrozile njegovo zdravje oziroma zdravje in varnost drugih otrok.*

*Starši so dolžni primerno letnemu času obleči in obuti otroke ter upoštevati nasvete vzgojiteljev v primeru aktivnosti otrok izven vrtca.*

***48. člen***

Starši so dolžni vzgojitelje ali drugo osebje vrtca opozoriti na otrokove posebnosti, bolezni ali bolezenska stanja.

Če otrok zboli in ga starši ne pripeljejo v vrtec, so dolžni še isti dan sporočiti vzrok odsotnosti.

Starši so dolžni posredovati vrtcu zahtevane podatke in njihove spremembe, predpisane listine, pooblastila in drugo, kar omogoča lažje in varnejše delo vzgojiteljev in varnost otrok.

**49. člen**

Starši so dolžni skrbeti za otrokovo osebno higieno in higieno oblačil.

V primeru opozoril s strani vzgojiteljev ali drugih delavcev vrtca v zvezi s tem, so dolžni poskrbeti, da se omenjeno stanje čim prej odpravi.

**50. člen**

Starši so dolžni podpisati in odgovornim osebam vrtca predložiti zahtevana pooblastila in druga pisna navodila za posebne oz. predpisane posebne okoliščine. Vzgojitelji niso dolžni ravnati v skladu s tem Pravilnikom, če nimajo pisnega dovoljenja, pooblastila staršev za določena, predpisana ravnanja, zato za posledice ne prevzemajo odgovornosti.

**XII DRUGE DOLOČBE**

**51. člen**

Določbe tega Pravilnika se spreminjajo na enak način, kot je bil sprejet Pravilnik.

Z vsebino Pravilnika se seznanijo vsi zaposleni, straši in Svet staršev.

Ta pravilnik sprejme ravnateljica OŠ Mokronog, veljati pa začne osmi dan po objavi na oglasni deski vrtca.

Datum: 1. 9. 2022 Ravnateljica: Zvonimira Kostrevc